Allan & Barbara Pease

THE ANSWER

Copyright © 2016 Allan Pease

Translation © 2017 by Michal Stasz

Cover design © 2017 by Jana Šťastná

Illustrations by John Hepworth

Slovak edition © 2017 by Ikar

ISBN 978-80-551-4838-0

Venujem Rayovi Peasovi, ktorého poznanie,

skúsenosti a vplyv zasiahli každého,

kto ho poznal.

Jeho múdrosťou je táto kniha naplnená.

Poďakovanie

Neúplný zoznam ľudí, ktorí vedome alebo nevedome prispeli k niektorým našim koncepciám, nápadom a príbehom: prof. Susan Greenfieldová, dr. David Buss, Darin Cassidiová, Ray a Ruth Peasovci, Biel a Beat Suterovci, Anthony Robbins, Brian Tracy, dr. Gennady Polonsky, Kath McConellová, Vicky Cooková, Jim Cathcart, Jack Canfield, Loren Wimhurstová, Raelene Boylová, John Fenton, Tony Earle, dr. Helen Fisherová, John Hepworth, dr. Henning Kukerenken, dr. Patch Adams, prof. Alan Garner, The Junipers, Dorie Simmondsová, Glenda Leonardová, Gerry Hatton, Rita Hartneyová, Jerry Seinfeld, Grant Sexton, Anatolij Sobčak, dr. James Moir, dr. Mark Bowman, dr. Denis Waitley, prof. Philip Stricker, Fiona Hedgerová.

Úvod

Život by nemal byť cestou do hrobu so zámerom dostať sa doň bezpečne, s udržiavaným a zachovaným telom. Skôr by to mal byť búrlivý zjazd po všetkých možných cestičkách, aj v oblakoch dymu, a na jeho konci by mal človek totálne vyčerpaný nahlas zvolať:

„Héj... to ale bola jazda!“

Hunter S. Thompson

Tým, že ste si z mnohých kníh vybrali Odpoveď, urobili ste prvý krok na ceste, ktorá by vám predtým ani neprišla na um, a možno ste o nej ani nevedeli. Keď z nej prečítate asi polovicu, prídete na to, prečo ste tam, kde ste, prečo máte teraz to, čo máte, ale nájdete aj odpovede, ktoré vám pomôžu, aby ste sa dostali tam, kam ste schopní dôjsť.

V Odpovedi vám ukážeme, ako sa rozhodovať pre to, čo naozaj očakávate od života a ako to dosiahnuť. Naučíte sa, ako usporiadať svoje nápady podľa dôležitosti, ako zlepšiť svoj život, ako prekonávať ťažkosti, uvedomíte si, ako zabrániť, aby s vami manipulovali iní – najmä priatelia a členovia vašej rodiny. Pomôžeme vám zvoliť si vlastnú cestu a nie tú, na ktorú sa vás niekto snaží dotlačiť. Ukážeme vám, ako usmerňovať svoj život a ako sa stať tým, čím chcete byť. Zistíte, ako zvládať situácie, ktoré sa vyskytnú, bez ohľadu na to, aké ťažké, zdrvujúce alebo beznádejné sa vám spočiatku budú zdať.

Dozviete sa, ako sa dostať z miesta, na ktorom ste teraz, na miesto, kde by ste chceli byť. Predstavíme vám overené zásady úspešnosti, ktoré ľudia v dejinách používali na dosiahnutie úspechu a prekonávanie nezdarov na ceste za ním, alebo ako dospieť k želanému cieľu. Barbara a ja sme sa mnohé z týchto princípov dozvedeli priamo od ľudí, ktorí ich počas minulých päťdesiatich rokov úspešne aplikovali a stali sa hlavnou motiváciou našich osobných úspechov. Predstavíme vám aj výsledky nových výskumov mozgu, ktoré odhalili príčiny, prečo sú niektorí ľudia veľmi úspešní a iní nie. Vysvetlíme operačný systém fungovania mozgu, ktorý dokážete naprogramovať tak, aby vás doviedol tam, kam sa chcete dostať. Vedci Giuseppe Moruzzi a H. W. Magoun objavili tú časť mozgu, ktorá riadi a rozhoduje o miere úspešnosti alebo zlyhania človeka v živote. Priblížime vám ju v prvej kapitole, rovnako aj výhody, ktoré prináša, čo tvorí podstatu celej knihy.

Odpovieme aj na otázky, ktoré ste čítali alebo počuli o vytyčovaní cieľov, ich vizualizácii, o afirmáciách, modlení, alfa myslení aj o zákone príťažlivosti. V knihe je nesmierne množstvo informácií, nad ktorými sa oplatí zamyslieť, preto vám odporúčame, aby ste ju z času na čas odložili a zamysleli sa nad nimi, aby ste mohli implementovať to, čo sme práve povedali. Takéto miesta sme označili symbolom   . To však neznamená, že sa toho musíte striktne pridržiavať, je to iba odporúčanie.

Prediskutujeme všetky jednoduché, ale účinné zručnosti, ktoré sme si osvojili, ako zvládať takmer všetko dobré alebo zlé, čo sa v živote môže prihodiť. A odpovieme aj na závažnú otázku, ako dostať od života čokoľvek, čo chcete, aj v situáciách, ktoré sa zdajú beznádejné. Tieto praktiky zmenili životy účastníkov našich seminárov a dokážu zmeniť aj váš život. Kniha má názov Odpoveď, lebo práve tú v nej nájdete.

Takže, ak je život hrou, toto sú jej pravidlá.

Viaceré kľúčové myšlienky sa v rôznych podobách v texte opakujú zámerne. Podľa výskumu najefektívnejšie sa zapamätá myšlienka tak, že sa šesťkrát, s istými prestávkami, zopakuje. Keď počujete alebo čítate výrok po prvý raz, vaša myseľ ho môže odmietnuť, pretože môže byť v rozpore s predtým akceptovaným významom. To je príčina, prečo mnohé motivačné školenia nefungujú. Lenže po šiestom počutí tej istej myšlienky ju mozog môže akceptovať a môže sa stať súčasťou vášho spôsobu myslenia a prístupu.

V každej kapitole uvádzame potrebné aktivity a odporúčame vám, aby ste si ich zapisovali priamo do knihy. Uľahčí vám to ich používanie a zároveň vám poslúžia ako záchytné body, keď sa k textom budete vracať.

A napokon, ak vás prekvapuje, že autormi Odpovede sme dvaja, ale v prevažnej miere je písaná v prvej osobe, Allanovej, je to len preto, aby sa ľahšie čítala.

Allan a Barbara Peasovci

1. kapitola

Odhalenie tajomstva RAS

Človek dokáže realizovať akýkoľvek nápad,

aký si ľudská myseľ dokáže vymyslieť

a uveriť mu.

Napoleon Hill, 1937

Keď Napoleon Hill v roku 1937 napísal túto pamätnú myšlienku vo svojej dnes už klasickej knihe Think & Grow Rich (Mysli a zbohatni), nepoznal vedeckú medicínu, neboli mozgové skenery a technológie, pomocou ktorých dnes možno celkom jednoducho dokázať jeho tvrdenia. Hovoril, že ak si niečo dokážete jasne premyslieť a naozaj to chcete, môžete to dosiahnuť. Vede sa podarilo jeho kultové tvrdenia zbaviť väčšiny záhad a dohadov a dnes už existuje vedecký pohľad na procesy úspešnosti, na vytváranie cieľov, na proroctvá o automatickom dosiahnutí výsledku, na úlohu modlitby a zákon atrakcie. Veda už dokáže vysvetliť, kde a ako funguje úspech v mozgu. Oboznámim vás s pozoruhodnou časťou ľudského mozgu, nazývanou retikulárny aktivačný systém (RAS).

RAS sa nachádza v mozgovom kmeni cicavcov, je to kužeľovitý komplex nervov, nazývaný retikulárny útvar, ktorý má v ľudskej biológii veľa dôležitých funkcií vrátane spánku a bdelosti, riadenia dýchacej a obehovej sústavy aj motivácie správania. RAS zasahuje aj do sexuálneho vzrušenia, súvisí s apetítom a jedením, vylučovaním telesného odpadu, kontrolou vedomia a schopnosťou sústrediť sa na niečo. Poškodenie RAS môže vyvolať kómu a dáva sa do súvislosti s viacerými medicínskymi stavmi vrátane narkolepsie.

RAS je sieť neurónov a nervových vláken prechádzajúcich mozgovým kmeňom, ktorý spája s inými časťami mozgu. Skladá sa z dvoch častí: zo vzostupného RAS, spájajúceho časti mozgu vrátane mozgovej kôry, talamu a hypotalamu, a zostupného RAS, ktorý sa spája s malým mozgom a nervami rôznych ľudských zmyslov.

RETIKULÁRNY AKTIVAČNÝ SYSTÉM

Do polovice 20. storočia vedci tvrdili, že niektoré štruktúry uložené hlboko v mozgu kontrolujú duševnú bdelosť, pozornosť a motiváciu. Prvý raz si uvedomili existenciu RAS v roku 1949, keď H. W. Magoun a Giuseppe Moruzzi z univerzity v Pise skúmali neurónové zložky regulujúce mechanizmus spánku a bdenia a uverejnili svoje zistenia v prvom zväzku vedeckého časopisu Electrocephalography and Clinical Neurophysiology. Výskum napokon viedol k objaveniu toho, že RAS je vstupným portálom takmer pre všetky informácie prichádzajúce do mozgu (s výnimkou čuchových, ktoré vchádzajú priamo do emočnej oblasti mozgu). RAS filtruje prichádzajúce informácie a ovplyvňuje, čo človek registruje, mieru vzruchu a rozhoduje aj o tom, ktoré informácie nedostanú prístup do mozgu.

Dolná časť RAS je spojená s miechou, odkiaľ prijíma informácie prichádzajúce priamo zo vstupných zmyslových ciest. Všetky nové informácie alebo poznatky prichádzajú do mozgu prostredníctvom jedného alebo viacerých zmyslov a príslušné zmyslové receptory organizmu ich dekódujú. Odtiaľ sa informácie prostredníctvom nervov dostávajú do miechy a cez retikulárny aktivačný systém do časti mozgu – podľa konkrétnych zmyslov.

RAS je riadiacim a kontrolným centrom mozgu

RAS je miesto, kde sa spájajú myšlienky, vnútorné pocity a vonkajšie vplyvy. Výsledkom je dynamický efekt mozgových centier motorickej aktivity a centier aktivity v čelových lalokoch. Ide o sieť nervov, filtrujúcu všetky zmyslové vstupy, ktoré mozog dostáva z okolitého prostredia. Všetko, čo človek vidí, počuje a cíti, prechádza cez RAS. Ten je teda kľúčom k naštartovaniu mozgu a hlavné centrum mozgovej motivácie.

Ako RAS funguje

Mozog spracúva každú sekundu viac ako 400 miliónov bitov informácií, ale vedome sa z nich spracuje len dvetisíc. Zvyšok sa spracuje mimo ľudského vedomia. Inak povedané, 99,999 percenta informácií, ktoré človek denne dostáva, ostáva bez povšimnutia. Je to jediný spôsob, ako zvládať každodenný život a všetky tie milióny informácií, ktoré prichádzajú do ľudského povedomia a dožadujú sa pozornosti. Keby človek musel simultánne spracúvať všetky signály, nezvládol by to a upadol by do bezvedomia. Takže evolúciou sme získali RAS, t. j. zariadenie na filtrovanie informácií a extrahovanie tých, ktoré sú pre človeka v danom momente dôležité.

RAS funguje ako akási triedička, v ktorej sa vyhodnocujú vstupné informácie a uprednostňujú sa tie, ktoré sú pre človeka dôležité. Je to filter medzi vedomím a podvedomím, ktorý dostáva pokyny od vedomia a odovzdáva ich podvedomiu. Mozog potom dáva telu pokyny na telesné úkony potrebné na splnenie inštrukcií od RAS. Triedi informácie z okolitého prostredia na základe informačných vzorcov, ktoré najviac zodpovedajú presvedčeniu človeka alebo tomu, čo najlepšie pozná, a dáva ich do vzájomného súladu. Keď nájde zhodu, aktivuje vedomie.

Variácie RAS

RAS majú aj iné primáty. Napríklad u šimpanzov, ktoré majú 99 percent našej DNA, RAS – podobne ako ľudský – prijíma vnemy a triedi ich podľa dôležitosti v súlade so zakódovanými „programami“. Kontroluje životné funkcie šimpanzov ako pulz, spánok, pozornosť, trávenie a kardiovaskulárne funkcie, presne tak ako u ľudí. Jeho činnosť sa od ľudskej líši v tom, že človek má väčšmi vyvinutý zmysel vlastného ega. Človeka poháňa nenásytná túžba vedieť kto, čo, prečo, kde a kedy. RAS šimpanzov funguje ako primitívny počítač, operujúci so základnými programami, kým RAS ľudí funguje ako najnovší, najdynamickejší počítačový systém.

V mozgu niektorých ľudí však RAS nedokáže vždy účinne, v potrebnej miere vybudiť mozgovú kôru. Takíto ľudia majú problémy s učením, majú zlú pamäť a slabú sebakontrolu. Pri nadmernom stimulovaní RAS je zasa pre správanie charakteristická nadmerná bdelosť, zmyslová precitlivenosť, ustavičné rozprávanie, neúnavnosť a hyperaktívnosť. U ľudí s diagnostikovanou ľahkou mozgovou dysfunkciou (ADD a ADHD) vzostupný RAS nemá dostatok norepinefrínu (noradrenalínu) na vyvolanie reakcie v mozgovej kôre. Norepinefrín je chemická látka, ktorá sa uvoľňuje pri každom zvýšení srdcovej činnosti, pri zrýchlení dychu a pod. Osoby s ADD alebo ADHD môžu pomocou liekov dočasne zvýšiť činnosť RAS efektívnejším využitím norepinefrínu, čo zlepší ich koncentráciu, vnímanie, pamäť a schopnosť učenia.

RAS ovláda aj sociálne kontakty. U introvertov je v porovnaní s extrovertmi oveľa aktívnejší. Vedci sa domnievajú, že RAS introvertov sa vybudí ľahšie ako extrovertov, lebo introverti majú často problém s komunikovaním, a keď ku komunikácii dôjde, ich mozog reaguje prudko, podobne ako pri panike.

RAS má GPS aj vyhľadávač

RAS reaguje na meno človeka alebo na všetko, čo ohrozuje jeho prežitie, a na informácie, ktoré bezprostredne potrebuje. Napríklad, keď hľadáte v počítači zložku, o ktorej viete, že ste ju určite niekam uložili, RAS vyzve mozog, aby vyhľadal názov zložky – dajme tomu, že ide o cestovný denník – alebo sa skoncentruje na jedno slovo v jej názve a podľa toho vám pomáha pri hľadaní. Fungovanie RAS sa často nazýva aj zákon príťažlivosti.

Marcus Aurelius vraj povedal, že muž sa stane tým, čím sa celý deň zaoberá.

Ak je to pravda, ja by som mal byť ženou.

Steve Martin

Ľudský mozog má zabudovaný systém GPS. Ak máte GPS, nemusíte vedieť, kde sa v danom meste nejaká ulica nachádza. Stačí sa rozhodnúť, kam chcete ísť. Zadáte doň potrebné údaje a GPS vás tam dovedie. Ak zle odbočíte, vráti vás späť na správny smer. Satelitný softvér GPS vyrieši, ako sa na zadané miesto dostať. Presne takto funguje aj RAS. Pri GPS sa treba rozhodnúť, kam chcete ísť a nie ako sa na to miesto dostať. A tým istým spôsobom funguje aj RAS: ak stanovíte cieľovú destináciu, váš RAS začne robiť všetko, čo s tým súvisí. Ak sa vydáte nesprávnym smerom hľadania, vráti vás – o tom však neskôr.

RAS je podobný rakete s tepelným navádzaním. Stačí vložiť súradnice miesta, na ktoré sa chcete dostať, stlačiť tlačidlo a dostanete sa na želané miesto. Cestou odfiltruje všetky okolité nepotrebné informácie a sleduje len tie relevantné. Inštrukcia môže byť napríklad „sleduj moje meno“ a ak ho rozhlas v plnom nákupnom centre alebo v letiskovej hale vyvolá, zareagujete.

RAS funguje rovnako

ako teplom navádzaná raketa.

Ako funguje systém ľudského presvedčenia

Vedci zistili, že RAS kontroluje aj systém presvedčenia a rozpozná alebo vyberie informácie, ktorým dôverujete. Znamená to, že RAS venuje pozornosť všetkému, čomu dôverujete, alebo čo si o probléme myslíte. Odfiltruje všetky ostatné informácie, aby ste sa dostali k tomu, čomu dôverujete alebo o čom ste presvedčení. Preto niektorí ľudia vidia možnosti tam, kde iní vidia prekážky, a veria tomu, čo ostatní nepokladajú za pravdu.

V čínštine sa slovo „kríza“ skladá z dvoch znakov.

Jeden znamená nebezpečenstvo a druhý možnosť.

Je samozrejmé, že váš postoj k danej veci ovplyvňuje to, čo si o nej myslíte. Znamená, že systém vášho presvedčenia sa rozhodne, či váš RAS bude pracovať vo váš prospech, alebo nie.

Ak ste presvedčení o tom, že zarábať viac sa dá len usilovnejšou prácou, budete pristupovať ku všetkým informáciám, ktoré budú v súlade s týmto vaším presvedčením a vy sa budete v živote riadiť touto zásadou, akoby bola univerzálne platná. RAS odfiltruje všetky ponúkané možnosti na vyšší zárobok bez usilovnej práce.

RAS môže pracovať pre vás alebo proti vám.

Závisí to od toho, čo si o danej veci myslíte.

Ak teda chcete, aby váš RAS pracoval pre vás, musíte ho naprogramovať tak, aby sledoval, čo chcete, a nie to, čo nechcete. Ak do vášho RAS naprogramujete konkrétnu myšlienku alebo cieľ, potom bude jedno, či spíte alebo bdiete, či na to myslíte alebo nie. RAS nájde presne to, čo ste mu prikázali. Funguje podobne ako vyhľadávač v počítači. Z miliónov informácií vyberie pre vás len relevantné údaje a vynechá nepotrebné. Ak vytvoríte jasný, skoncentrovaný obraz vášho príkazu, RAS zaradí vyššiu rýchlosť a nezastaví sa, kým ho nesplní. Vysvetlime si to!

Ako RAS vyberá želanú informáciu

Predstavte si, že ste v hlučnej letiskovej hale. Okolo vás sa stovky ľudí rozprávajú, z letiskového rozhlasu znie hudba alebo rôzne oznamy. Vnímate to ako hluk, RAS však neregistruje zvuk, ale jeho jednotlivosti. Dajme tomu, že sa z reproduktorov ozve oznam s vaším menom alebo číslom letu. V tom momente zbystríte pozornosť, pretože RAS vás na túto relevantnú informáciu okamžite upozornil. Váš RAS funguje ako filter, tlmiaci všetky opakované stimuly z hluku, bráni tomu, aby sa vaše zmysly zahltili a upozorní vás len vtedy, keď sa ozve vaše meno.

Prečo všade vidíte svoje auto?

Všimli ste si, že keď ste sa rozhodli pre kúpu istého typu auta, zdá sa vám, že každé druhé auto na ceste je také, aké si chcete kúpiť? Zbadáte ho na parkoviskách, v televízii a v autosalónoch. To auto je skrátka všade. Je to preto, lebo váš RAS pracuje, odfiltruje ostatné autá (ide o nepotrebnú informáciu) a upozorní vás len na auto, ktoré vás zaujíma. Počet týchto áut sa po vašom rozhodnutí kúpiť si ho nezvýšil, to len váš RAS začal pracovať. Ak o dané auto stratíte záujem, prestanete ho okolo seba na cestách registrovať.

Váš RAS je na vine,

že všade vidíte svoje auto.

Keď žena otehotnie, má dojem, že každá druhá žena v jej blízkosti je tiež tehotná. Ak máte doma malé dieťa, asi ste takí unavení, že dokážete zaspať aj v hlučnom prostredí alebo pri hurhaji zo susedného bytu. Len čo však začujete detský plač, okamžite ste pri plnom vedomí.

A iný príklad: ak ste presvedčení, že celý svet a ľudstvo sú zlí, vždy po zapnutí televízora alebo po otvorení novín vidíte len tragédie, smrť a vojny. RAS sa nestará, či sa vám niečo páči alebo nie, hľadá iba také modely vo vašom okolí, ktoré sú zhodné s vašimi dominantnými myšlienkami alebo presvedčením.

Ak stále myslíte na to, čo sa vám nepáči, potom je váš RAS naprogramovaný na to, aby vás upozornil na záležitosti, ktoré sa vám nepáčia. Budete vidieť okolo seba toľko vecí, ktoré nemáte radi, že sa vám bude zdať, že ste vo vojne so svojím okolím. Preto vás chceme požiadať, aby ste mysleli na to, čo chcete, a nie naopak.

Zhrnutie

Zdá sa, že Napoleon Hill mal pravdu – a teraz už máme na to aj vedecké dôkazy. Naprogramujte svoj RAS tak, aby zodpovedal vášmu vnútornému hlasu a očakávaniam. Ak sú vaše očakávania pozitívne, váš RAS sa automaticky naprogramuje na vyhľadávanie informácií o pozitívnom správaní a odfiltruje informácie o negatívnych. Bez ohľadu na to, na čo myslíte alebo na čo ste sa zamerali, tento biologický filter prenikne do vášho vedomia a vzhľadom na spôsob jeho fungovania sa v budúcnosti vždy aktivuje.

Vzrušujúce na tom je, že človek dokáže zámerne naprogramovať svoj RAS voľbou presného signálu, ktorý vyšle zo svojho vedomia. Výsledkom toho je, že si takto dokáže vytvoriť vlastnú realitu. Nič z toho, čo ste sa dozvedeli z tejto knihy, nemá do činenia s pevnou vôľou. To všetko prebieha v malom zväzku nervových vláken v mozgovom kmeni – v jeho retikulárnom aktivačnom systéme – RAS.

V nasledujúcich kapitolách sa naučíte, ako ho naprogramovať.

Nič nie je len dobré alebo zlé,

takým ho robí len myslenie.

Shakespeare

Table of Contents

Poďakovanie

Úvod

1. kapitola